Načelnik PP Dalj Mario Marinović na popisu je trojice policajaca koje USKOK, neslužbeno doznajemo, sumnjiči za “sređivanje” prometnih kazni. “Pala” su i dvojica njegovih kolega iz postaje.

Cijela je akcija, u kojoj je osumnjičeno još nekoliko osoba, obavijena velom tajne. No, u tom selu nedaleko od Osijeka priča se da su im presudili – prasci. Načelnik je, šuškaju mještani, navodno oprostio prometni prekršaj jednoj osobi, a zauzvrat je dobio prasce. Njima je, kažu isti izvori, trebao počastiti dečke iz postaje. Zamolio je stoga jednog policajca, također osumnjičenog, da službenim kombijem preveze životinje. Taj je službenik, prema toj priči, doživio prometnu nesreću, a vozilo je oštećeno.

– Načelnik je zatim fingirao tu nezgodu – navode mještani.

Policija je potvrdila samo da su tri njihova službenika iz PU osječko-baranjske kazneno prijavljena. Jednoga se sumnjiči za zloporabu položaja i ovlasti, protuzakonito posredovanje, primanje mita i poticanje na krivotvorenje službene isprave. Drugi je prijavljen za zloporabu položaja i ovlasti, a treći za krivotvorenje dokumenata. Nisu otkrili za što se tereti načelnika.

Marinović je na čelo daljske policije došao u proljeće 2010. Po struci, doznajemo, nije kriminalist, nego navodno ima diplomu DIF-a, na kojem je predavao i nedavno uhićeni dopredsjednik HNS-a Željko Širić. I sam načelnik bio je nogometni sudac, a sada je sudački delegat.